Molde til topps etter tidlig fotballfest
En skulle kanskje tro at Vålerenga var godt forberedt på Moldes styrker, men allerede i det tredje minutt slo fjorårets seriemestere til med en av sine spesialiteter; kjappe angrep etter overganger. Magnus Wolff Eikrem spilte ballen i Vålerengas bakrom. Joshua Gatt knuste Andreas Nordvik og Giancarlo Gonzales Castro på fart og satte ballen enkelt til side for Lars Hirschfeld.Like etter burde Davy Claude Angan scoret da han kom alene med Hirschfeld. Molde-spissen var også forbi den kanadiske keeperen, men Angan nølte med å avslutte og Hirschfeld fikk en langfinger på ballen. I det 12. minutt var Angan i det langt mer kontante hjørnet, og Hirschfeld i det mer gavmilde. Angan skar inn fra venstresida og avsluttet via Molde-keeperen og i mål.Molde spilte mye fin fotball før pause, mens Vålerenga slet med å demme opp før de kjappe motspillerne. Men Oslo-laget kunne gjerne ha scoret både ett og to mål før pause. Spesielt debutanten Torgeir Børven. Han stod alene på bakerste stolpe etter et innlegg fra Bojan Zajic, men presterte å skyte over mål. Børven og Zajic fikk også en sjanse hver etter 37 minutt, men landslagskeeper Espen Bugge Pettersen reddet begge forsøkene.Fire minutter etter hvilen kunne og burde Molde ha punktert kampen. Davy Claude Angan ble spilt fri i bakrommet, men Hirschfeld var kjapt ute og skitaklet ballen vekk. Men kula gikk tilbake til Angan, som prøvde å plassere den i mål fra kort hold. Det så ut som ballen gikk i mål, men Hirschfeld var lynrask og fistet den bort i siste liten. Vålerenga var mer med spillemessig denne omgangen, men da de først kom til sjanser var ikke avslutningene kontante nok. Chad Barrett headet upresset utenfor ved en anledning, mens Torgeir Børven bommet på ballen inne i feltet ved en annen.Men andreomgangen var totalt sett et kjedelig skue. Mot slutten av kampen virket begge lagene inneforståtte med hvilken vei dette skulle ende, og Molde tok dermed en viktig 2-0-seier. Molde leder nå eliteserien ett poeng fremfor Strømsgodset. Vålerenga ligger fremdeles i ingenmannsland midt på tabellen.
(MFK-VIF 2-0) Molde scoret de nødvendige målene i løpet av kampens 13 første minutter. Dermed topper de regjerende mesterne eliteserien.